Hoof van maatskappy wat e-tol moet invorder, bedankDie hoof uitvoerende beampte van die maatskappy wat e-tol in Gauteng moet invorder, het bedank, het Fin24 Donderdagaand op sy webwerf berig. Salahdin Yacoubi, hoof uitvoerende beampte van Electronic Tolling Collection (ETC) het Donderdag met onmiddellike effek bedank. Die Suid-Afrikaanse Nasionale Padagentskap (Sanral) het die bedanking bevestig. “Sanral het ŉ kontrak met ETC en die bedanking van sy hoof uitvoerende beampte het geen invloed op die kontrak nie,” het Vusi Mona, woordvoerder vir Sanral, aan Fin24 gesê. “Die werk wat ETC vir Sanral doen, duur voort.” Dit is nie duidelik waarom Yacoubi bedank het nie. -SAPA